b'\n_START_ARTICLE_\nAlgimantas U\xc5\xbedavinys\n_START_PARAGRAPH_\nAlgimantas U\xc5\xbedavinys (1943 m. rugpj\xc5\xab\xc4\x8dio 25 d. Var\xc4\x97noje \xe2\x80\x93 2004 m. rugs\xc4\x97jo 13 d.) \xe2\x80\x93 choro dirigentas ir pedagogas.\n_START_SECTION_\nBiografija\n_START_PARAGRAPH_\nBaig\xc4\x99s Var\xc4\x97nos vidurin\xc4\x99 mokykl\xc4\x85, 1960\xe2\x80\x931964 choro dirigavimo mok\xc4\x97si Vilniaus J. Tallat-Kelp\xc5\xa1os muzikos technikume (d\xc4\x97st. E. Kri\xc5\xa1\xc4\x8di\xc5\xabnien\xc4\x97). 1964\xe2\x80\x931969 choro dirigavimo studijas t\xc4\x99s\xc4\x97 Lietuvos valstybin\xc4\x97je konservatorijoje (prof. K. Kavecko klas\xc4\x97)._NEWLINE_Muzikiniais gabumais pasi\xc5\xbeym\xc4\x97jo dar vidurin\xc4\x97je mokykloje \xe2\x80\x93 organizavo instrumentinius ir vokalinius ansamblius, akompanavo \xc5\xa1ok\xc4\x97jams. Mokydamasis Vilniaus J. Tallat-Kelp\xc5\xa1os muzikos technikume, dirbo \xc4\xafra\xc5\xa1\xc5\xb3 fonotekoje ir prad\xc4\x97jo vadovauti vokaliniams ansambliams bei chorams. 1968\xe2\x80\x931972 buvo Lietuvos liaudies meno r\xc5\xabm\xc5\xb3 Muzikos skyriaus vyr. chormeisteris, kartu dirbo Vilniaus pedagoginio instituto student\xc5\xb3 dain\xc5\xb3 ir \xc5\xa1oki\xc5\xb3 ansamblio \xe2\x80\x9e\xc5\xa0viesa" chormeisteriu ir choro vadovu. Daug prisid\xc4\x97jo organizuojant miest\xc5\xb3, rajon\xc5\xb3 ir respublikines dain\xc5\xb3 \xc5\xa1ventes bei kitus kult\xc5\xabros renginius, dalyvavo vokalini\xc5\xb3 ir instrumentini\xc5\xb3 kolektyv\xc5\xb3 ap\xc5\xbei\xc5\xabr\xc5\xb3 bei konkurs\xc5\xb3 \xc5\xbeiuri darbe, reng\xc4\x97 seminarus chorved\xc5\xbeiams ir kaimo kapel\xc5\xb3 vadovams. Buvo 1972 \xc5\xbeem\xc4\x97s \xc5\xabkio mokykl\xc5\xb3 ir technikum\xc5\xb3 moksleivi\xc5\xb3 meno \xc5\xa1vent\xc4\x97s vyr. meno vadovas Auk\xc5\xa1tadvaryje._NEWLINE_1972\xe2\x80\x931983 Vilniaus J. Tallat-Kelp\xc5\xa1os auk\xc5\xa1tesniosios muzikos mokyklos neakivaizdinio skyriaus choro dirigavimo d\xc4\x97stytojas, 1972\xe2\x80\x931975 Lietuvos akl\xc5\xb3j\xc5\xb3 draugijos kamerinio choro dirigentas \xe2\x80\x93 chormeisteris, 1974\xe2\x80\x931976 Vilniaus moksleivi\xc5\xb3 r\xc5\xabm\xc5\xb3 dain\xc5\xb3 ir \xc5\xa1oki\xc5\xb3 ansamblio \xe2\x80\x9eUgnel\xc4\x97" choro vadovas, 1972\xe2\x80\x931982 Vilniaus gr\xc5\xabd\xc5\xb3 perdirbimo \xc4\xafmon\xc4\x97s vyr\xc5\xb3 vokalinio kvarteto vadovas ir dalyvis._NEWLINE_Nuo 1978 Vilniaus 5-osios (Karolini\xc5\xa1ki\xc5\xb3) muzikos mokyklos mokytojas ir chor\xc5\xb3 vadovas._NEWLINE_Nuo 1982 \xc5\xa1ios mokyklos chorinio dainavimo skyriaus ved\xc4\x97jas ir jauni\xc5\xb3 choro \xe2\x80\x9eCantica\xe2\x80\x9c meno vadovas ir dirigentas. Chor\xc4\x85 pareng\xc4\x97 1985 ir 1987 respublikin\xc4\x97ms dain\xc5\xb3 \xc5\xa1vent\xc4\x97ms, 1990 Lietuvos tautinei dain\xc5\xb3 \xc5\xa1ventei, 1990 ir 1991 vaik\xc5\xb3 ir jaunimo festivaliui \xe2\x80\x9eDainuok, jaunoji Lietuva", 1991 ir 1992 tarptautiniams religin\xc4\x97s muzikos festivaliams \xc5\xa0iauliuose, 1993 Lietuvos jaunimo ma\xc5\xbeajai dain\xc5\xb3 \xc5\xa1ventei, 1994 I ir 1998 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97ms Vilniuje, 1996 Vilniaus miesto jaunimo men\xc5\xb3 \xc5\xa1ventei ir 1997 Lietuvos moksleivi\xc5\xb3 dain\xc5\xb3 \xc5\xa1ventei. Choras 1985 respublikin\xc4\x97s dain\xc5\xb3 \xc5\xa1vent\xc4\x97s konkurse peln\xc4\x97 geriausio vaik\xc5\xb3 choro vard\xc4\x85, 1987 respublikin\xc4\x97s moksleivi\xc5\xb3 dain\xc5\xb3 \xc5\xa1vent\xc4\x97s konkurse laim\xc4\x97jo antr\xc4\x85j\xc4\x85 viet\xc4\x85, o 1996 tarptautiniame vaik\xc5\xb3 ir jaunimo chor\xc5\xb3 festivalyje \xe2\x80\x93 I laipsnio diplom\xc4\x85. Vaikai daug koncertuoja, gieda ba\xc5\xbeny\xc4\x8diose, padar\xc4\x97 \xc4\xafra\xc5\xa1\xc5\xb3 Lietuvos radijui ir televizijai, 1996 i\xc5\xa1leido audiokaset\xc4\x99. Jie dainavo Baltarusijoje, Latvijoje, \xc4\x8cekijoje, du kartus lank\xc4\x97si Pranc\xc5\xabzijoje (1992, 1995), koncertavo Notre-Dame katedroje, Sorbonos universitete ir kitur._NEWLINE_Nuo 1994 chorvedys vadovauja ir Var\xc4\x97nos muzikos ir dail\xc4\x97s mokyklos jauni\xc5\xb3 chorui, kur\xc4\xaf pareng\xc4\x97 1998 II Pasaulio lietuvi\xc5\xb3 dain\xc5\xb3 \xc5\xa1ventei Vilniuje._NEWLINE_A. U\xc5\xbedavinys kaip dainininkas (tenoras) talkino ne vienam chorui. Jis yra Vilniaus miesto muzikos mokykl\xc5\xb3 vaik\xc5\xb3 chor\xc5\xb3 metodin\xc4\x97s komisijos narys, 1993 Lietuvos jaunimo ma\xc5\xbeosios dain\xc5\xb3 \xc5\xa1vent\xc4\x97s ir 1997 Lietuvos moksleivi\xc5\xb3 dain\xc5\xb3 \xc5\xa1vent\xc4\x97s Vilniuje dirigentas._NEWLINE_Nuo 1997 Lietuvos chor\xc5\xb3 s\xc4\x85jungos narys (nuo 1988 revizijos narys), nuo 1988 ir Lietuvos muzik\xc5\xb3 draugijos narys. 1985 apdovanotas Liaudies \xc5\xa1vietimo pirm\xc5\xabno \xc5\xbeenkleliu, o 1994 jam suteikta muzikos mokytojo metodininko kvalifikacijos kategorija._NEWLINE_Para\xc5\xa1\xc4\x97 straipsn\xc4\xaf apie Vilniaus muzikos mokyklos "Lyra" solist\xc5\xb3, choro ir orkestro koncertin\xc4\x99 kelion\xc4\x99 \xc4\xaf Italij\xc4\x85.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'